PROTOKOLL FRA 4.  MØTE I UNIVERSTETSSTYRETS STUDIEKOMITE	
	
FREDAG 29. AUGUST 2003 KL 12 15 – 14 50.

Til stede fra komiteen: Prorektor Anne-Brit Kolstø, leder, studiedekan Trygve Wyller, TF, nestleder, studiedekan Arild Stenvik (OF, vara for Brodal), studiedekan Mads H. Andenæs, JF, studiedekan Tor Egil Førland, HF, studiedekan Nils D. Christophersen, MN, dekan Asbjørn Rødseth, SV, studiedekan Frøydis Hertzberg, UV, Faglig leder Beatrice Halsaa, SKK, Magnus Worren, Studentparlamentet, Ingrid Stranger-Thorsen, Studentparlamentet Anette Wilberg, Studentparlamentet, Biblioteksdirektør Jan Erik Røed, UB (observatør) 
Sekretariat: avdelingsdirektør Toril Johansson, SFA, seniorrådgiver Kirsti Harg, SFA/stab, førstekonsulent Bente Ringlund og seniorrådgiver Aud Posti Røed, SFA/Seksjon for studieadministrasjon.. 
Forfall: Studiedekan Per A. Brodal, Med.fak, professor Gunnar Handal, Fagområdet for universitetspedagogikk og hans vara.

0	Godkjenning av dagsorden. 
	Dagsorden ble godkjent. Følgende saker ble referert:
-	Oversikt over rektors vedtak i saker som studiekomiteen har behandlet i møtene 1-3.2003.
-	Oppnevning av Styringsgruppe for examen philosophicum underlagt studiekomiteen. Studiedekan Tor Egil Førland er leder og sekretariatet er lagt til HF. I saker hvor det er uenighet i gruppen, legges saken fram for studiekomiteen.
-		Brev fra UFD av 18.8.03 hvor departementet anbefaler tittelen Master – lærerutdanning i (XX). UiO har valgt titlene Master i realfagsutdanning og Master i kultur- og samfunnsfagsutdanning. Betegnelsen på lektor- og adjunktprogrammet må eventuelt vurderes.

1.4-03	Orientering om opptak og semesterstart 2003 II. Hva gikk bra og hva må justeres? Utfordringer som må takles høsten 2003.
	Fakultetsrepresentantene, Studentparlamentet, UB og avdelingsdirektøren i SFA orienterte om forhold rundt opptak og semesterstart. Hovedinntrykket er at dette har gått bra, selv om det selvsagt er en rekke justeringer og oppfølginger som må foretas.
	På Det juridiske fakultet var det svikt i den studentinformasjonen som skulle foreligge før semesterstart fordi KOST-prosjektet ikke maktet å levere de lovede løsninger tidsnok. Fakultetet måtte derfor ty til manuelle løsninger.
	Det har vært ytt en formidabel innsats på alle nivå! Fakultetene og SFA arbeider videre med punkter hvor det er forbedringsbehov med sikte på neste års opptak og semesterstart.
	Oversikt over antall søkere, antall tilbud, antall ja-svar og antall fremmøtte samt poenggrense for opptak ble lagt fram. Ved 17 av de 75 programmene (årsenheter, bachelorprogram og 5og 6-årige integrerte studieløp) er det gitt tilbud til alle kvalifiserte søkere.
		Vedtak: Tatt til etterretning. 

2.4-3 Innføring av kvalitetssystem for utdanningsvirksomheten ved UiO
  J.nr. 02/8190
	Orienteringssak: Kriterier for evaluering av universiteters og høgskolers kvalitetssikringssystem for utdanningsvirksomheten fastsatt av NOKUT 5. mai 2003 samt Innføring av et kvalitetssystem for utdanningsvirksomheten ved Universitetet i Oslo, innstilling juni 2003 fra et utvalg nedsatt av rektor var utsendt. Fakultetene og Studentparlamentet har saken til høring med frist 1. september.
	Vedtak: Saken tas opp igjen i senere møte. 

3.4.-03 NOU 2003:16 Kvalitetsutvalgets innstilling og andre aktuelle problemstillinger
J.nr. 03/7239
	Søgnen-utvalgets innstilling er sendt til høring med frist 10. oktober. Det ble understreket at forslaget om bortfall av kravet om generell studiekompetanse kan ha omfattende konsekvenser for opptak til og gjennomføring av studier på høyere nivå.
	Vedtak: Tatt til etterretning
	 
4.4.-03 Revisjon av masterstudiet Theory and Practice of Human Rights
J.nr. 02/10110
	Det juridiske fakultet/Senter for menneskerettigheter har fremmet forslag om endring av “Master of Arts in the Theory and Practice of Human Rights ”- 90 stp til “Master in Theory and Practice of Human Rights” – 120 stp.
	Vedtak: Studiekomiteen anbefaler overfor universitetsledelsen at Masterprogrammet ”Master of Arts in the Theory and Practice of Human Rights” erstattes av en to-årig ”Master’s degree in the Theory and Practice of Human Rights”, i tråd med forslag fra Det juridiske fakultet f.o.m. opptaket 2004. Studiet forutsettes finansiert innenfor fakultetets ramme.

5.4-03 Forslag til utfyllende retningslinjer for karakterfastsettelse i juridiske fag
J.nr. 01/9188
	Det juridiske fakultet trakk saken fra møtet 29.8.2003.

6.4-03. Eksamensgebyr for eksamenskandidater uten opptak til studieprogram eller emne
J.nr. 03/7257  (94/2550)
	Det vises til tidligere behandling i møte 2 og 3 og vedtak i saken (rektor ga sin tilslutning til vedtaket i møtet 19.6. ved påtegning 25.6.). 
	I universitetsdirektørens notat av 23.8.03 ble det fremmes forslag til gebyrstørrelse på grunnlag av fakultetenes innspill og universitetsdirektørens vurdering.

	Studentene la fram følgende forslag til vedtak:
	Studiekomiteen anbefaler universitetsledelsen å vedta at det ikke innkreves privatistgebyr ved Universitetet i Oslo. Studiekomiteen forutsetter at det arbeides op mot myndighetene for å sikre at studiepoeng avlagt av privatister gir økonomisk uttelling for institusjonene.
	Forslaget falt med 9 mot 3 stemmer.
	Studentene la fram følgende subsidiære forslag:
	Studiekomiteen anbefaler universitetsledelsen å vedta at det ikke innkreves privatistgebyr ved Universitetet i Oslo høsten 2003 etter andre satser enn tidligere.
		Forslaget falt med 9 mot 3 stemmer.
	På grunnlag av diskusjonen ble universitetsdirektørens forslag justert ved at ordet ”maksimalt” ble tilføyd før beløpene. Endelig vedtak ble da
	
	Vedtak: Studiekomiteen anbefaler universitetsledelsen å vedta at det for høsten 2003 og våren 2004 fastsettes et eksamensgebyr for eksamenskandidater uten studierett til studieprogram eller emne for et emne tilsvarende 10 studipoeng på maksimalt:
-	kr 1500 når eksamen er felles for slike eksamenskandidater og studenter med studierett
-	kr 3000 når det må arrangeres egen eksamen for slike eksamenskandidater.

Protokolltilførsel: Studentrepresentantene i studiekomiteen markerer seg imot fattede vedtak om privatistgebyr ved Universitetet i Oslo. Vi mener dette strider mot prinsippet om lik rett til utdanning, og at Universitetet i Oslo ved å benytte seg av retten til å kreve inn så høye gebyrer, ikke oppfyller sin rolle som Norges største og viktigste kunnskapsleverandør for alle studentgrupper. (Undertegnet Ingrid Stranger-Thorsen, Magnus Worren, Anette Wilberg)

7.4-03	Flytting av oppsatt møte 31.10.03
	Vedtak: Møtet avlyses. Ekstramøte berammes ved behov.

8.4-03	Forslag om endringer i Forskrift om opptakskrav til grunnutdanninger ved universiteter og høgskoler og Forskrift om rangering av søkere til grunnutdanninger ved universiteter og høgskoler – Høring
J.nr. 03/7258
	Utdannings- og forskningsdepartementet har i brev av 4.7.03 sendt forslag til endringer i ovennevnte forskrifter. Forslaget innebærer at opptakskravet 3 KJ fra videregående skole skal kunne erstattes med kombinasjonen 2KJ+3 BT (nytt studieretningsfag i bioteknologi, forsøksordning) for fag som i dag krever 3 KJ. Når det gjelder rangeringsregler, hjemles bl.a. den fullmakt vi i dag har til å fastsette rangeringsregler for opptak til studier som bygger på grunnstudier.
	Vedtak: Studiekomiteen anbefaler universitetsledelsen å avgi høringsuttalelse til departementet i henhold til vedlagte utkast og de merknader som fremkom i møtet.

9.4-03	Eventuelt
Studentrepresentantene tok opp spørsmålet om kontinuasjonseksamen på medisinstudiet som er flyttet til neste ordinære eksamen.

Toril Johansson
avdelingsdirektør
					Kirsti Harg
					sekretær.